અમેરિકામાં ગુજરાતી ભાષાના વ્યાપક પ્રચાર માટે મનથી, ધનથી, સમય કાઢીને પ્રયાસ થાય છે. અહીંની જૂની પેઢીના વૃદ્ધજનો કાર્યનિવૃત્ત થતા નથી, વૉકીંગ, ફરવું – રખડવું, નવું જાણવું, શક્ય હોય ત્યાં મુલાકાતો, કાર્યક્રમો, શરીર પ્રત્યેની કાળજી સાથે ઈ-મેલ, આઈ પેડ, લેપટૉલ, કૉમ્પ્યુટર અને મોબાઈલ સાથેનો સતત સંપર્ક તેમના માતૃભાષા પ્રત્યે અને વતન પ્રત્યેના પ્રેમને જીવંત રાખે છે. નવી પેઢીઓ જૂની સંસ્કૃતિને ભૂલી ન જાય તેની જાગૃતિ અમેરિકન એન.આર.આઈ રાખે છે. અને તેથી મોકળાશ અને ફુરસદ મળતાં પોતાના બ્લોગ અને વેબસાઈટ શરૂ કરી વિશ્વ સાથેનો આધુનિક સંબંધ – ઇન્ટરનેટ જગતના માધ્યમે જોડે છે. તમને સતત ૨૪ કલાક ઓછા પડે તેટલુ સાહિત્ય – લખાણૉ, નાટકો, પ્રાર્થના, સમાજદર્શન, ઈ-પુસ્તકો, ઈ-પેપર, સામયિકો, ગીત, ધાર્મિક લખાણો વગેરે ઘણું ઓનલાઈન માણવા મળે છે. સ્થળથી પર એવું આ ઇન્ટરનેટ અને તેની સંગત નિવૃત્ત થવા દેતી નથી.